FI XM Euroopan unionin virallinen lehti C 171/27

Otsonikerrosta heikentävistä aineista annetun Euroopan parlamentin ja neuvoston asetuksen (EY) N:o 2037/2000 (1) mukainen ilmoitus niille käyttäjille, jotka vuonna 2007 käyttävät välttämättömiin käyttötarkotuksiin sallittuja valvottavia aineita Euroopan unionissa sekä Bulgariassa ja Romaniassa (2)

(2006/C 171/05)

Tämä ilmoitus koskee seuraavia aineita:

Ryhmä I: kloorifluorihiilivedyt (CFC-yhdisteet) 11, 12, 113, 114 ja 115 Ryhmä II: muut täysin halogenoidut kloorifluorihiilivedyt (CFC-yhdisteet) Ryhmä III: halonit 1211, 1301 tai 2402 Ryhmä IV: hiilitetrakloridi Ryhmä V: 1,1,1-trikloorietaani Ryhmä VI: metyylibromidi Ryhmä VII: osittain halogenoidut bromifluorihiilivedyt (HBFC-yhdisteet) Ryhmä IX: bromikloorimetaani

Tämä ilmoitus on osoitettu käyttäjille, jotka aikovat

1. käyttää edellä mainittuja aineita Euroopan yhteisössä inhalaatiosumutteiden valmistukseen

2. hankkia edellä mainittuja aineita laboratorio- ja analyysitarkoituksiin suoraan valmistajalta tai tuomalla niitä yhteisön ulkopuolelta eikä aineiden jakelijalta yhteisön sisällä.

Välttämättömiin käyttötarkoituksiin käytettäviä valvottavia aineita saa hankkia yhteisön valmistajilta ja niitä saa tarpeen vaatiessa tuoda yhteisön ulkopuolisilta toimittajilta.

Otsonikerrosta heikentäviä aineita koskevan Montrealin pöytäkirjan osapuolten päätöksessä IV/25 määrätään perusteista ja menettelystä, joiden mukaan määritellään ”välttämättömät käyttötarkoitukset”, joita varten kyseisiä aineita saa valmistaa ja joihin niitä saa käyttää vielä niiden asteittaisen käytöstä poistamisen jälkeen.

Montrealin pöytäkirjan osapuolten päätöksen IV/25 mukaisesti asetuksen (EY) N:o 2037/2000, sellaisena kuin se on muutettuna asetuksella (EY) N:o 2038/2000, 3 artiklan 1 kohdassa edellytetään, että edellä mainituille välttämättömiin käyttötarkoituksiin tarkoitetuille valvottaville aineille asetetaan enimmäismäärät, jotka yhteisössä voidaan sallia vuonna 2007.

Montrealin pöytäkirjan osapuolet voivat tehdä marraskuussa 2006 päätöksen, jolla vahvistetaan tuotannon ja kulutuksen sallitut enimmäismäärät, joilla tyydytetään vuonna 2007 välttämättömiin käyttötarkoituksiin tarkoitettujen CFC-yhdisteiden tarve astman ja kroonisten obstruktiivisten keuhkosairauksien hoitoon tarkoitettujen inhalaatiosumutteiden valmistuksessa liitteen I mukaisesti, jollei osapuolten kokouksen päätöksen VII/28 2 kohdassa asetetuista edellytyksistä muuta johdu.

Montrealin pöytäkirjan osapuolten päätöksen X/19 mukaisesti laboratoriokäyttöön tarkoitetun 1,1,1-trikloorietaanin pitoisuuden on oltava vähintään 99,0 prosenttia sekä CFC-yhdisteiden ja hiilitetrakloridin pitoisuuksien vähintään 99,5 prosenttia. Nämä erittäin puhtaat aineet ja valvottavia aineita sisältävät seokset voidaan toimittaa ainoastaan alle kolmen litran uudelleen suljettavissa säiliöissä tai suurpainepulloissa tai enintään 10 millilitran lasiampulleina, ja niihin on selvästi merkittävä, että ne ovat otsonikerrosta heikentäviä aineita, ne on rajoitettu laboratorio- ja analyysitarkoituksiin ja että käytetyt ja ylimääräiset aineet on kerättävä ja kierrätettävä, jos se on käytännön syistä mahdollista. Mikäli kierrättäminen ei ole mahdollista, aineet on hävitettävä asetuksen 16 artiklan 1 kohdassa tarkoitetun menettelyn mukaisesti.

Montrealin pöytäkirjan osapuolten päätöksessä XV/8 sallitaan tuotanto ja kulutus, joka on tarpeen Montrealin pöytäkirjan liitteissä A, B ja C (ryhmän II ja III aineet) mainittujen valvottavien aineiden välttämättömiin laboratorio- ja analyysitarkoituksiin, jotka on lueteltu osapuolten seitsemättä kokousta koskevan kertomuksen liitteessä IV, jollei osapuolten kuudetta kokousta koskevan kertomuksen liitteessä II asetetuista edellytyksistä muuta johdu.

Joulukuussa 2005 tehdyssä Montrealin pöytäkirjan osapuolten päätöksessä XVII/10 sallitaan tuotanto ja kulutus, joka on tarpeen Montrealin pöytäkirjan liitteessä E (ryhmän I aineet) mainitun valvotun aineen metyylibromidin välttämättömiin laboratorio- ja analyysitarkoituksiin, jotka on lueteltu osapuolten seitsemättä kokousta koskevan kertomuksen liitteessä IV, jollei osapuolten kuudetta kokousta koskevan kertomuksen liitteessä II asetetuista edellytyksistä muuta johdu. Päätöksen VII/11 6 kohdan a ja c alakohdassa ja päätöksessä XI/15 luetellut käyttötarkoitukset eivät sisälly päätöksen XVII/10 2 kohdassa lueteltuihin käyttötarkoituksiin.

Lisätietoja, myös edellä mainittujen päätösten IV/25, XI/15, XV/8, XVI/16 ja XVII/10 tekstit, on saatavilla Internet-osoitteessa: http://ec.europa.eu/environment/ozone/pdf/2006_lab.pdf

Valvottavien aineiden määrät varataan edellä mainittuihin välttämättömiin käyttötarkoituksiin asetuksessa (EY) N:o 2037/2000 ja (EY) N:o 2038/2000 säädetyn menettelyn mukaisesti seuraavasti:

1. Yrityksen, jolle ei ole myönnetty kiintiötä vuonna 2006 ja joka pyytää komissiota ottamaan yrityksen huomioon välttämättömiä käyttötarkoituksia koskevia kiintiöitä jaettaessa 1. päivän tammikuuta 2007 ja 31. päivän joulukuuta 2007 väliseksi ajanjaksoksi, on toimitettava komissiolle asiaa koskeva hakemus viimeistään 1. syyskuuta 2006 seuraavaan osoitteeseen: Ozone Layer Protection European Commission Directorate-General Environment Unit ENV.C.4 — Industrial Emissions & Protection of the ozone layer BU-5 2/200 Rue de la Loi 200 B-1049 Brussels Faksi: (32-2) 292 06 92 Sähköposti: env-ods@ec.europa.eu

2. Yritykset voivat hakea tämän ilmoituksen alussa lueteltujen aineiden käyttölupia välttämättömiin käyttötarkoituksiin. Haettaessa lupia inhalaatiosumutteissa käytettäville CFC-yhdisteille hakijoiden on ilmoitettava otsonikerrosta heikentävien aineiden verkkosivulla http://ec.europa.eu/environment/ozone/ods.htm olevassa taulukossa vaaditut tiedot. Haettaessa CFC-lupia laboratoriokäyttöön hakijoiden on ilmoitettava tiedot, jotka vaaditaan verkkosivulla olevassa lomakkeessa. Hakemuksesta on lähetettävä kopio myös jäsenvaltion toimivaltaiselle viranomaiselle (ks. liite I, joka sisältää toimivaltaisten viranomaisten osoitteet).

3. Komissio ottaa huomioon ainoastaan viimeistään 1. syyskuuta 2006 saapuneet hakemukset ja käsittelee ne asetuksen (EY) N:o 2037/2000 18 artiklassa säädetyn menettelyn mukaisesti.

4. Komissio myöntää mainituille käyttäjille kiintiöt ja ilmoittaa niille luvassa sallitusta käyttötarkoituksesta, aineesta, jota ne saavat käyttää, sekä kyseisen valvottavan aineen sallitusta määrästä.

5. Euroopan yhteisössä vuonna 2007 sallitut valvottavien aineiden määrät ilmoitetaan edellä kuvatun menettelyn mukaisesti komission päätöksellä niille käyttäjille, jotka käyttävät aineita tarkoituksiin, joita varten valvottaville aineille on myönnetty valmistus- ja tuontilupa.

6. Käyttäjät, joille on myönnetty välttämättömiin käyttötarkoituksiin tarkoitettujen valvottavien aineiden kiintiö vuodeksi 2006, voivat esittää käyttöluvan mukaiset toimituspyyntönsä yhteisön valmistajille otsonikerrosta heikentävien aineiden verkkosivun välityksellä tai tarvittaessa hakea komissiolta tuontilupaa käyttöluvan mukaiselle määrälle. Valmistajan on saatava valmistuslupa sen jäsenvaltion toimivaltaiselta viranomaiselta, jossa kyseisen käyttöluvan saanut valvottava aine valmistetaan. Asianomaisen jäsenvaltion toimivaltaisen viranomaisen on ennakolta ilmoitettava komissiolle tällaisista luvista.

(1) EYVL L 244, 29.9.2000, s. 1, sellaisena kuin se on viimeksi muutettuna komission asetuksella (EY) N:o 29/2006, EYVL L 6, 11.1.2006, s. 27.

(2) Edellyttäen, että EU tekee lopullisen päätöksen, jolla vahvistetaan maiden liittyminen EU:hun 1. tammikuuta 2007.